กูรูเชียร์ 9 หุ้นใหญ่ SET50 น่าสนใจSET บ่ายแกว่งแคบรอผลประชมครม.
SET เช้านี้สามารถปรับตัวขึ้นต่อได้จากวานนี้ โดยนักลงทุนรอติดตามผลประชุมครม. คาดจะเห็นการตอบรับในช่วงบ่าย ขณะที่ บรรยากาศการซื้อขายของตลาดต่างประเทศเป็นบวกยังหนุน ช่วงบ่ายคาดตลาดหุ้นไทยเคลื่อนไหวในกรอบแนวต้าน 1,420-1,425 จุด แนวรับ 1,400 จุด
3 พ.ย. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (3 พ.ย.) เช้านี้สามารถปรับตัวขึ้นต่อได้จากวานนี้ โดยนักลงทุนรอติดตามผลประชุมครม. คาดจะเห็นการตอบรับในช่วงบ่าย ขณะที่ บรรยากาศการซื้อขายของตลาดต่างประเทศเป็นบวกยังหนุน
นักวิเคราะห์คาดช่วงบ่าย ตลาดหุ้นไทยเคลื่อนไหวในกรอบแนวต้าน 1,420-1,425 จุด แนวรับ 1,400 จุด ขณะที่ แนะนำหุ้นใหญ่ในกลุ่ม SET50 ที่น่าสนใจ คือ AOT-SCC-INTUCH-CPALL และ KTB
 
นายคณฆัส จิรเสวีนุประพันธ์ ผู้จัดการฝ่ายกลยุทธ์การลงทุน บล.โนมูระ พัฒนสิน เปิดเผยถึงตลาดหุ้นไทยเช้านี้มีภาพของการบวกขึ้นมาได้ต่อเนื่องจากวานนี้ แต่แกว่งในกรอบแคบลง เพราะภาพรวมเมื่อวานบวกขึ้นมาจากแรงซื้อหุ้น big cap เช่น บริษัท ปตท. จำกัด (มหาชน) หรือ PTT และ ธนาคารกสิกรไทย จำกัด (มหาชน) หรือ KBANK เป็นต้น
วันนี้ นักลงทุนรอติดตามผลการประชุมคณะรัฐมนตรี (ครม.) หลังจากนายสมคิด จาตุศรีพิทักษ์ รองนายกรัฐมนตรีฝ่ายเศรษฐกิจได้ออกมาเปิดเผยมาตรการด้านเศรษฐกิจต่างๆ ที่นำเสนอในวันนี้ ซึ่งปกติผลจะออกมาช่วยบ่าย ประกอบกับ บรรยากาศการซื้อขายของตลาดต่างประเทศที่เป็นบวกยังหนุนให้ตลาดหุ้นบ้านเราบวกอยู่ได้ แม้จะไม่มากนัก
แนวโน้มการลงทุนบ่ายนี้ คาดตลาดหุ้นไทยเคลื่อนไหวในกรอบแนวต้าน 1,420-1,425 จุด แนวรับ 1,400 จุด
 
บล.ธนชาต ระบุในบทวิเคราะห์ (3 พ.ย.) SET ส่งสัญญาณ “กลับตัว” ทางเทคนิคตั้งแต่บ่ายวานนี้ โดยการปรับสูงขึ้นยืนเหนือ 1,408 จุด ขาดเพียงแต่ปริมาณการซื้อขายที่น้อยไปบ้างเท่านั้น อย่างไรก็ตาม ด้วย Downside Risk ที่จำกัด และสัญญาณกลับมา “แข็งแกร่ง” กว่าตลาดของ SET50 เมื่อเทียบกับ SET ทำให้คาดว่า SET จะปรับสูงขึ้นต่อเนื่อง ด้วยเป้าหมายระยะสั้นที่ 1,430 จุด (จุดสูงสุดเดิมในเดือน ต.ค.) และคงเป้าหมายการปรับขึ้นปลายเดือน พ.ย. และสิ้นปีที่ 1,450 และ 1,500 จุด ตามลำดับ
ทั้งนี้หุ้นใหญ่ในกลุ่ม SET50 ที่น่าสนใจ ได้แก่ AOT (เข้าสู่ช่วง High Season ธุรกิจท่องเที่ยว), SCC (กำไรผ่านจุดต่ำใน 3Q15 PE ต่ำกว่าค่าเฉลี่ยในอดีต), INTUCH (ผลบวกจากการประมูล 1800MHz วันที่ 11 พ.ย.นี้), CPALL (กำไรปกติในไตรมาส 3/58 คาดเติบโตแข็งแกร่งเพิ่ม 30%), และ KTB (Valuation ต่ำด้วย PBV 1 เท่า ขณะที่คุณภาพสินทรัพย์ดีขึ้น ปันผลสูง 5-6%)
 
บล.เอเอสแอล ระบุในบทวิเคราะห์ (3 พ.ย.) ดัชนีหุ้นไทยเช้าปิดบวกตามตลาดภูมิภาคปรับขึ้นขานรับปัจจัยบวกจาก มาร์กิตที่เปิดเผยว่า ดัชนีผู้จัดการฝ่ายจัดซื้อ (PMI) ภาคการผลิตขั้นสุดท้ายของสหรัฐอยู่ที่ระดับ 54.1 ในเดือนต.ค. เพิ่มขึ้นจากระดับ 54.0 ของตัวเลขเบื้องต้น ซึ่งบ่งชี้ว่าภาคการผลิตยังคงมีการขยายตัวและธนาคารกลางออสเตรเลียที่เปิดทางปรับลดอัตราดอกเบี้ยในการประชุมครั้งต่อไป
ส่วนข้อมูลเศรษฐกิจที่ได้มีการเผยแพร่ในวันนี้ ได้แก่ ดัชนีความเชื่อมั่นของภาคธุรกิจจีนที่จัดทำโดย MNI พุ่งขึ้น 8.4% ในเดือนต.ค. แตะ 55.6 จาก 51.3 ในเดือนก.ย. ซึ่งสะท้อนว่า ภาคธุรกิจจีนมีมุมมองบวกเพิ่มขึ้น อันเนื่องจากนโยบายที่เอื้ออำนวย 
สำหรับปัจจัยในประเทศ ธนาคารกรุงไทย จำกัด (มหาชน) หรือ KTB เผยว่า ช่วงที่เหลือของปีนี้เตรียมปล่อยสินเชื่อโครงการขนาดใหญ่อีก 2 โครงการ ทำให้คาดว่าการเติบโตของสินเชื่อรายใหญ่ในปีนี้จะขยายตัวตามเป้าหมายที่ 3-4% ขณะที่ปี 59 ตั้งเป้าสินเชื่อรายใหญ่เติบโตราว 3-4% เช่นกัน 
แนวโน้มภาคบ่ายเชิงเทคนิค หลังจากที่ดัชนีช่วงเช้าปรับตัวลงมาปิดแก๊ปที่ 1,413 จุด และสามารถยืนตัวได้ อีกทั้งยังมีสัญญาณการกลับตัวในแท่งเทียนรายครึ่งชั่วโมง คาดช่วงบ่ายมีโอกาสรีบาวน์กลับขึ้นทดสอบ 1,420 จุดอีกครั้ง
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
JAS มูลค่าการซื้อขาย 3,179.47 ล้านบาท ปิดที่ 5.70 บาท เพิ่มขึ้น 0.05 บาท
SCC มูลค่าการซื้อขาย 777.57 ล้านบาท ปิดที่ 466.00 บาท เพิ่มขึ้น 2.00 บาท
SCI มูลค่าการซื้อขาย 701.61 ล้านบาท ปิดที่ 10.80 บาท ไม่เปลี่ยนแปลง
KBANK มูลค่าการซื้อขาย 678.10 ล้านบาท ปิดที่ 176.50 บาท ลดลง 1.50 บาท
PTT มูลค่าการซื้อขาย 591.83 ล้านบาท ปิดที่ 287.00 บาท เพิ่มขึ้น 1.00 บาท
 
ที่มา: สำนักข่าวอินโฟเควสท์